
A gravitációs hullámok adatainak struktúrált beolvasása és megjelenítése LabView környezetben

A tudományos világban elengedhetetlen olyan segédprogramok használata, amelyek megkönnyítik az adatok feldolgozását. Alapvető elvárásként azt tűztem ki, hogy egy szabadon hozzáférhető adatfeldolgozó programcsomagot publikáljak, ami a LabVIEW felhasználói szintű ismeretével is közérthető. A gravitációs hullámok adatcsomagjai többségében HDF formátumban vannak közzé téve, melyek kiolvasása és értelmezése a kutatómunkában járatlanabbak számára eltántorító lehet.
Első lépésben objektumtípus keresést hajtottam végre, majd létrehoztam egy adatklasztert, mellyel minden fájl egységesen kiolvashatóvá vált. Struktúrák alkalmazásával kinyertem a metaadatokat is. Konverziós utasításokkal időbélyeg-alapú adatkezelést tettem lehetővé. Aritmetikai műveletekkel és ciklus logikával feltártam és vizuálisan megjelenítettem az adatmaszkok és a nyúlás időjel állományait. A kinyert adatok jelentését és tartalmát szakirodalom alapján bemutattam, ideértve a fizikai háttérismereteket és a HDF struktúrát.
A dolgozat írása során sikerült olyan megoldásokat találnom, melyek képessé tették a
programot a GWOSC honlapján fellelhető gravitációs hullámok adatait tároló, HDF5 formátumú fájlok kiolvasására. Meghaladtam a már létező HDFView szoftver képességeit, mivel az adatok megjelenítése mellett a feldolgozásukat is lehetővé tettem. Elértem ezáltal, hogy kikerülhetővé vált a HDF5 formátum kezeléséhez szükséges ismeretek elsajátítása. A gravitációs hullámokkal kapcsolatos kutatás így már nem feltétlenül igényel alfanumerikus programozási ismereteket.
Olyan példaalkalmazásokat is készítettem, amik demonstrálták a LabVIEW jelfeldolgozó eszköztárának hasznosíthatóságát. Ezzel előre mozdítottam a témában zajló kutatási tevékenységet a programozási nyelvek ismeretében kevésbé jártas egyének számára. A programcsomagot GraviFetch néven publikáltam, melyet pozitív elbírálás után közzétett a VI Package Manager is, így világszerte elérhetővé és használhatóvá vált a munkám, elősegítve a fiatalabb generáció bevonását is a gravitációs hullámok kutatásába.

